遊謝仙巖飛霞觀巖下李參政墓
作者：黄庚
朝代：宋

paragraphs: 鬼工鑿山骨，何年驅六丁。
飛霞邊石洞，縹緲開珠庭。
永懷謝仙伯，坐斷山水城。
我來事幽雅，登臨委客情。
松風驅溽暑，自覺毛骨清。
猿鶴亦仙意，人生空營營。
石麟卧荒草，問是誰家塋。
野老對我言，其人昔公卿。
金玉埋黄壤，送日冠蓋傾。
興衰變百年，所重非脩名。
乃知鐘鼎貴，不如芝薇馨。
所以世外人，返老還孩嬰。
倚杖空歎息，洞口雲冥冥。